"Celý život som statočne žila, čoho som sa to len na staré kolená dožila," hovorí, zadržiavajúc plač, obvinená. "Ani kravu nemám, platiť musím, po súdoch ma vláčia."
V októbri 2001 zrazil policajt, nadstrážmajster Štefan z Hraničného oddelenia PZ v Oravskej Polhore na rovnom úseku cesty kravu. Na vine je vraj babka, jej majiteľka.
Dôvod? Údajne nechala svoju kravu voľne sa pohybovať po ceste a tak sa dopustila priestupku podľa zákona o premávke na pozemných komunikáciách. Ibaže! Aj keď s takýmto vysvetlením pri vypočúvaní majiteľka kravy súhlasila, ten, kto bol v tom čase na ceste, tvrdí iné. Krava sa údajne vôbec nepohybovala voľne, bola súčasťou menšieho stáda, ktoré v ten deň z paše viedol susedov chlapec. Pri vyháňaní kráv na pašu a ich zháňaní domov sa podľa dohody totiž striedali členovia niekoľkých gazdovstiev. A policajti o chlapcovi vedeli. Ako nám sám potvrdil, rozprávali s ním. Lenže v žiadnom spise nie je spomínaný! Všetkými písomnosťami sa tiahne veta "krava sa voľne pohybovala po ceste." Nadstrážmajster Štefan a istý Poliak tvrdia, že pod auto sa dostala dokonca skokom.
Po takmer roku dostala Anna výzvu na uhradenie škody vo výške 81 263 Sk. Odvolala sa. Úrad kontroly ministra vnútra SR sťažnosť preveroval. Výsledok? Babka má zaplatiť nie 81 263 Sk, ale "iba" 61 636 Sk. Pracovníčka KR PZ v Žiline totiž zabudla odpočítať amortizáciu policajného vozidla. Kontrola tiež zistila nedostatky príslušníkov ODI Okresného riaditeľstva PZ v Námestove.
Aj Krajské riaditeľstvo PZ, KDI v Žiline v septembri 2002 rozhodnutie svojho Okresného dopravného inšpektorátu v Námestove zrušilo v celom rozsahu. Uviedlo, že bolo vydané predčasne a zisťovanie okolností pri dopravnej nehode nebolo dostatočné.
Po ďalšom roku však prišiel 82-ročnej Anne z Okresného súdu v Námestove žalobný návrh. KR PZ predsa len žiada zaplatiť 61 636 Sk a k tomu úroky z omeškania. Uviedla, že neexistuje dôkaz, že by krava skutočne skočila do jazdnej dráhy policajného auta a poukazuje na ďalšie nezrovnalosti v prípade.
Nastal deň D. Sudca svedkov, ktorých písomne navrhla obvinená, na prvé pojednávanie v utorok 18. novembra nepozval. Dokonca ani vodiča, ktorý kravu zrazil. Vypočul babku, jej zástupkyni, dcére, nedal slovo, vyjadrila sa právnička KR PZ v Žiline a – muž v talári pojednávanie odročil... Na neurčito..! Takže ani po dvoch rokoch to nebol žiadny deň D.
Vizitku súdnictva spečatili Oravskopolhorčanom mladé pracovníčky Okresného súdu v Námestove. Na vyžiadanie zástupkyne obvinenej urobili kópie časti spisu, no ešte pred ich odovzdaním si zmysleli ísť na obed. "Veď počkajú," bolo počuť až na chodbu. Nuž, čo dodať k slovám babky: čoho som sa to len na staré kolená dožila? Sťažnosť čakajúcich na kópie musel riešiť predseda súdu. Ten, chvalabohu, rozhodol v prospech obyčajných ľudí. Odvolal pracovníčku z obeda.
Ako sme sa v čase uzávierky novín dodatočne dozvedeli od chlapca, ktorý kravy z paše v kritický deň viedol, ďalšie pojednávanie "prípadu skákajúcej kravy" bude už 2. decembra.
Lýdia Vojtaššáková